b'\n_START_ARTICLE_\nEdvard Wilhelm Borg\n_START_PARAGRAPH_\nEdvard Wilhelm Borg (6. tammikuuta 1830 Pyh\xc3\xa4joki \xe2\x80\x93 13. tammikuuta 1910 Oulu) oli suomalainen kirkkoherra ja kansakouluntarkastaja. _NEWLINE_Borgin vanhemmat olivat Ruoveden kirkkoherra Karl Jakob Borg (1788\xe2\x80\x931853) ja h\xc3\xa4nen ensimm\xc3\xa4inen puolisonsa Kristina Elisabet Frosterus. H\xc3\xa4n k\xc3\xa4vi Oulun triviaalikoulua ja Vaasan lukiota ja p\xc3\xa4\xc3\xa4si ylioppilaaksi Helsingiss\xc3\xa4 1851. Borg opiskeli teologiaa Helsingin yliopistossa ja h\xc3\xa4net vihittiin papiksi Kuopion hiippakunnassa 1853._NEWLINE_Borg oli pappina Limingassa ja Inarissa. H\xc3\xa4n oli Inarissa kappalaisena vuodesta 1857 ja toimi samalla Inarin ja Utsjoen rokottajana 1856\xe2\x80\x931867. Borgista tuli Utsjoen vt. kirkkoherra 1859 ja vakinainen kirkkoherra 1860. H\xc3\xa4n toimi samalla edelleen Inarin vt. kappalaisena 1860\xe2\x80\x931867 kunnes sai eron Utsjoen kirkkoherranvirasta vuonna 1867. T\xc3\xa4m\xc3\xa4n j\xc3\xa4lkeen Borg oli vuodesta 1867 Raahen ja Saloisten vt. kirkkoherrana ja vakinaisena kirkkoherrana vuodesta 1868. H\xc3\xa4n sai rovastin arvon 1873 ja h\xc3\xa4n toimi vt. l\xc3\xa4\xc3\xa4ninrovastina 1884. Viimeksi Borg oli Pieks\xc3\xa4m\xc3\xa4en kirkkoherrana vuodesta 1886 alkaen. H\xc3\xa4n toimi kirkkoherran toimen ohella my\xc3\xb6s Oulun l\xc3\xa4\xc3\xa4nin etel\xc3\xa4osien kansakouluntarkastajana 1868\xe2\x80\x931883. _NEWLINE_Borg suoritti ensimm\xc3\xa4isen\xc3\xa4 inarinsaamen kielen tutkinnon 1858 saaden todistuksen professori Elias L\xc3\xb6nnrotilta. H\xc3\xa4n suoritti 1860 my\xc3\xb6s pohjoissaamen kielen tutkinnon. Borg laati inarinsaamenkielisen aapisen ja Lutherin V\xc3\xa4h\xc3\xa4 katekismuksen ja kokosi inarinsaamelaisia satuja, jotka h\xc3\xa4n julkaisi saamen- ja suomenkielisin tekstein._NEWLINE_Edvard Wilhelm Borg oli naimisissa 1856\xe2\x80\x931877 Hilma Johanna Malmbergin (k. 1877) kanssa ja 1878\xe2\x80\x931906 Karolina Vilhelmina Malmbergin (k. 1906) kanssa. H\xc3\xa4nen poikiaan olivat kihlakunnantuomari Carl Herman Edvard Borg (1863\xe2\x80\x931924), Oulun piiril\xc3\xa4\xc3\xa4k\xc3\xa4ri Gabriel Gustaf Wilhelm Borg (1867\xe2\x80\x931952), Teollisuudenharjoittajien keskin\xc3\xa4isen tapaturmavakuutusyhti\xc3\xb6n toimitusjohtaja, vakuutusneuvos Adolf Fredrik August Borg (1869\xe2\x80\x931944) ja Tuomarniemen mets\xc3\xa4koulun johtaja Johan Aron Arvid Borg (1878\xe2\x80\x931939).'